
B8–0065/2016
Europa-Parlamentets beslutning om EU's prioriteter for FN's Menneskerettighedsråd i 2016
(2015/3035(RSP))
Europa-Parlamentet,
–
der henviser til verdenserklæringen om menneskerettigheder og til FN's menneskerettighedskonventioner og de frivillige protokoller hertil, herunder konventionen om barnets rettigheder og konventionen om afskaffelse af alle former for diskrimination mod kvinder (CEDAW),
–
der henviser til FN's Generalforsamlings resolution 60/251 om oprettelse af Menneskerettighedsrådet (UNHRC),
–
der henviser til den europæiske menneskerettighedskonvention, den europæiske socialpagt og EU's charter om grundlæggende rettigheder,
–
der henviser til EU's handlingsplan vedrørende menneskerettigheder og demokrati (2015-2019),
–
der henviser til sine tidligere beslutninger om FN's Menneskerettighedsråd,
–
der henviser til sine tidligere beslutninger om overtrædelser af menneskerettighederne, herunder hastebeslutningerne om disse emner,
–
der henviser til sin beslutning af 17. december 2015 om årsberetning om menneskerettigheder og demokrati i verden 2014 og Den Europæiske Unions politik på området
,
–
der henviser til EU-traktatens artikel 2, artikel 3, stk. 5, og artikel 18, 21, 27 og 47,
–
der henviser til UNHRC's årsberetning 2015 til FN's Generalforsamling,
–
der henviser til forretningsordenens artikel 123, stk. 2,
A.
der henviser til, at 2015 og 2016 er år med vigtige årsdage for så vidt angår udøvelse af menneskerettigheder, fred og sikkerhed: 70-året for grundlæggelsen af De Forenede Nationer og 50-året for den internationale konvention om borgerlige og politiske rettigheder (ICCPR) og den internationale konvention om økonomiske, sociale og kulturelle rettigheder (ICESCR) samt henholdsvis 30- og 20-året for FN's erklæring om retten til udvikling (1986) og Beijingerklæringen og Beijinghandlingsprogrammet (1995) og 15-året for FN’s Sikkerhedsråds skelsættende resolution om kvinder, fred og sikkerhed og 2015-målene (begge 2000);
B.
der henviser til, at bevarelse af respekten for menneskerettighederne uanset race, oprindelse, køn eller hudfarve er en forpligtelse for alle stater; der henviser til, at alle stater er forpligtet til at respektere deres befolkningers grundlæggende rettigheder og har pligt til at tage konkrete skridt til at fremme respekten for disse rettigheder på nationalt plan og til at samarbejde på internationalt plan om at fjerne hindringerne for gennemførelse af menneskerettighederne inden for alle områder;
C.
der henviser til, at respekt for og fremme og beskyttelse af menneskerettighedernes universalitet er en del af Den Europæiske Unions etiske og juridiske grundlag og en af hjørnestenene i den europæiske enhed og integritet;
D.
der henviser til, at Unionens optræden i dens forbindelser med tredjelande bygger på artikel 21 i Lissabontraktaten, som fastslår menneskerettighedernes og de grundlæggende frihedsrettigheders universalitet og udelelighed, respekt for den menneskelige værdighed, principperne om lighed og solidaritet samt respekt for grundsætningerne i De Forenede Nationers pagt og folkeretten;
E.
der henviser til, at respekt for menneskerettighederne bør integreres i alle politikområder vedrørende fred og sikkerhed, udviklingssamarbejde, handel og investering, humanitær indsats, klimaændringer og terrorbekæmpelse;
F.
der henviser til, at de regelmæssige samlinger i FN's Menneskerettighedsråd (UNCHR), udnævnelsen af særlige rapportører, mekanismen med den universelle periodiske gennemgang (UPR) og de særlige procedurer, som enten omhandler situationen i bestemte lande eller tematiske spørgsmål, alle bidrager til fremme af og respekt for menneskerettigheder, demokrati og retsstatsprincippet;
G.
der henviser til den beklagelige omstændighed, at nogle af de nuværende medlemmer af Menneskerettighedsrådet anses for at være blandt de værste menneskerettighedsovertrædere og har tvivlsomme resultater med hensyn til samarbejdet med FN's særlige procedurer og overholdelsen af deres indberetningsforpligtelser over for FN's menneskerettighedsorganer;
1.
glæder sig over udnævnelsen af ambassadør Choi Kyong–lim som formand for UNHRC i 2016;
2.
hilser med tilfredshed UNHRC’s årlige rapport til FN’s Generalforsamling, der dækker dens 28., 29. og 30. samling;
3.
gentager sin holdning om, at UNCHR-medlemmerne bør vælges blandt stater, som bevarer respekten for menneskerettighederne, retsstatsprincippet og demokratiet, og opfordrer indtrængende FN’s medlemsstater til at fremme anvendelsen af resultatbaserede menneskerettighedskriterier for alle stater, der skal vælges til medlemmer af UNHRC; udtrykker bekymring over krænkelser af menneskerettighederne i en række stater, der er nyvalgte medlemmer af UNHRC,
4.
bekræfter sin støtte til de særlige procedurer og mandatindehavernes uafhængige status, der sætter dem i stand til at udføre deres hverv i fuld upartiskhed, og opfordrer alle stater til at samarbejde med disse procedurer;
5.
understreger betydningen af at bevare den universelle karakter af den universelle regelmæssige gennemgang (UPR) med henblik på at nå frem til en fuldstændig forståelse af menneskerettighedssituationen i alle FN-medlemsstater og gentager sin støtte til den anden gennemgangsrunde, som fokuserer på gennemførelsen af de henstillinger, der blev accepteret i første runde; opfordrer imidlertid endnu en gang til, at de henstillinger, som staterne ikke kunne acceptere under den første runde, bliver taget op til fornyet behandling i løbet af den videre UPR-proces;
6.
opfordrer EU og Kommissionen til at følge op på UPR-henstillingerne i alle EU’s politiske dialoger med de berørte lande for at finde måder og midler til at gennemføre henstillingerne ved hjælp af landestrategierne og de regionale strategier;
7.
understreger behovet for at sikre, at et bredt spektrum af interessenter, navnlig fra civilsamfundet, deltager fuldt ud i UPR-processen, og udtrykker sin bekymring over, at alvorlige begrænsninger har hæmmet civilsamfundets deltagelse i nogle landes UPR-processer;
8.
glæder sig over initiativet til ændring fra FN’s højkommissær for menneskerettigheder, som skal forbedre og styrke FN’s menneskerettighedskontorers tilstedeværelse globalt med oprettelsen af otte regionale knudepunkter, der skal overvåge og fremme respekten for menneskerettighederne ved i direkte samarbejde med forskellige partnere at omsætte henstillinger fra menneskerettighedsmekanismerne til reelle ændringer på stedet;
9.
udtrykker bekymring over de forfatningsændringer, der er iværksat i visse lande, med henblik på at ændre den grænse, der er fastsat for præsidentens embedsperiode, hvilket i nogle tilfælde har ført til valgrelateret vold; bekræfter, at respekten for borgerlige og politiske rettigheder, herunder den individuelle og kollektive ytringsfrihed samt forsamlings- og foreningsfriheden, er de eneste indikatorer for et demokratisk, tolerant og pluralistisk samfund;
10.
gentager, at politiske ledere, der er valgt ved frie og regelmæssigt afholdte valg på grundlag af almindelig og lige valgret, er en grundlæggende rettighed, som alle borgere bør nyde godt af i overensstemmelse med verdenserklæringen om menneskerettigheder (artikel 21, stk. 3) og den internationale konvention om borgerlige og politiske rettigheder (artikel 25); bekræfter, at ytringsfrihed samt et levende miljø, der er befordrende for et uafhængigt og pluralistisk civilsamfund, er forudsætninger for fremme af respekten for menneskerettighederne;
11.
fordømmer regeringsstyrkernes fortsatte chikane og tilbageholdelse af menneskerettighedsforkæmpere og oppositionsmedlemmer i en række tredjelande; udtrykker sin bekymring med hensyn til urimelig og restriktiv lovgivning, herunder restriktioner på udenlandsk finansiering, hvilket fører til mindre råderum for civilsamfundets aktiviteter; opfordrer alle regeringer til at fremme og lette mediefrihed, civilsamfundsorganisationers frihed og menneskerettighedsforkæmperes aktiviteter og gøre det muligt for dem at udføre deres arbejde uden frygt, undertrykkelse og intimidering;
12.
mener, at moderne digitale teknologier indebærer fordele og udfordringer for beskyttelsen af retten til privatlivets fred og for udøvelsen af ytringsfrihed online i hele verden; glæder sig i denne forbindelse over udpegelsen af FN’s særlige rapportør om retten til privatlivets fred i den digitale tidsalder, hvis mandat omfatter spørgsmål i tilknytning til overvågning og beskyttelse af privatlivets fred, som har konsekvenser for mennesker online eller offline;
13.
minder om, at tanke-, samvittigheds-, religions- og trosfrihed er grundlæggende menneskerettigheder, som er fastsat i verdenserklæringen om menneskerettigheder, og som er garanteret ved artikel 18 i den internationale konvention om borgerlige og politiske rettigheder; minder ligeledes om, at disse rettigheder er indbyrdes forbundne med andre menneskerettigheder og grundlæggende rettigheder, herunder retten til at tro eller ikke at tro såvel som frihed til at praktisere teistiske, ikketeistiske og ateistiske overbevisninger og retten til at vælge, ændre, opgive eller genoptage en tro efter eget valg; udtrykker bekymring over, at visse lande fortsat undlader at overholde FN's standarder og anvender statslig undertrykkelse, som kan omfatte fysisk afstraffelse, fængsling, urimeligt høje bøder og endog dødsstraf, i overtrædelse af religions- eller trosfriheden; er bekymret over den tiltagende forfølgelse af religiøse eller trosbaserede mindretal, herunder kristne trossamfund, samt over ulovlig beskadigelse af deres forsamlingssteder;
14.
opfordrer EU og dets medlemsstater til at intensivere deres bestræbelser på FN-niveau for at bidrage til udryddelse af alle former for religiøs forskelsbehandling og til at fremme tværreligiøs dialog i forbindelserne med tredjelande; anmoder om konkrete tiltag til at beskytte religiøse mindretal og ikke-troende, frafaldne og ateister, der er ofre for blasfemilove; glæder sig over EU's indsats for at fremme religions- og trosfrihed i internationale fora, herunder ved at støtte mandatet til FN's særlige rapportør om religions- eller trosfrihed; støtter fuldt ud EU's praksis med at stille sig i spidsen for tematiske resolutioner i UNHRC og FN's Generalforsamling om dette emne;
15.
mener, at handel og menneskerettigheder kan kombineres, og at erhvervslivet spiller en vigtig rolle for at fremme menneskerettigheder og demokrati;
16.
støtter kraftigt en effektiv og fuldstændig gennemførelse af FN’s vejledende principper om erhvervslivet og menneskerettigheder i og uden for EU, herunder gennem udvikling af nationale handlingsplaner; understreger behovet for at træffe alle nødvendige tiltag til at afhjælpe mangler i den praktiske gennemførelse af FN’s vejledende principper, herunder domstolsadgang og klagemuligheder;
17.
opfordrer FN og EU til at behandle spørgsmålet om forkæmpere for ejendomsret til jord, der er ofre for repressalier, herunder trusler, chikane, vilkårlige anholdelser, overfald og mord, fordi de har kritiseret store opkøb af jord på bekostning af landbefolkningens jord- og fødevarerettigheder i tredjelande; opfordrer til, at FN-mekanismerne og EU’s handlingsplan vedrørende menneskerettigheder og demokrati systematisk medtager forkæmpere for ejendomsret til jord i deres menneskerettighedsprojekter;
18.
glæder sig over Parisaftalen inden for rammerne af De Forenede Nationers rammekonvention om klimaændringer (UNFCCC), som omfatter tilpasning, afbødning, teknologiudvikling og -overførsel samt kapacitetsopbygning; understreger, at spørgsmålet om klimaændringer bør integreres i alle områder af den økonomiske politik; opfordrer indtrængende alle parter, der har undertegnet aftalen, til at vedtage øjeblikkelige og ambitiøse afbødnings- og tilpasningsforanstaltninger ved at integrere klimaændringer i alle politikområder;
19.
glæder sig over FN’s Sikkerhedsråds nylige resolution 2242 om kvinder, fred og sikkerhed, som gør kvinder til det centrale element i alle bestræbelser på at tackle globale udfordringer, herunder stigende voldelig ekstremisme, klimaændringer, migration, bæredygtig udvikling, fred og sikkerhed; roser konklusionerne i FN’s globale undersøgelse om gennemførelsen af FN’s Sikkerhedsråds resolution 1325 om kvinder, fred og sikkerhed, der understregede betydningen af kvinders ledelse og deltagelse i konfliktløsning og fredsopbygning og fremhævede, at deres inddragelse har forbedret den humanitære bistand, styrket fredsbevarende styrkers indsats, fremmet afslutningen af fredsforhandlinger og bidraget til at bekæmpe voldelig ekstremisme;
20.
giver udtryk for sin bekymring over den omstændighed, at volden mod kvinder siden fremkomsten af voldelige ekstremistiske grupper såsom Daesh i Syrien og Irak eller Boko Haram i Vestafrika har fået en ny dimension, der er mere skræmmende end nogensinde, idet seksuelle overgreb er blevet en integrerende del af målene og ideologien og en indtægtskilde for disse ekstremistiske grupper, hvilket udgør en stor ny udfordring for det internationale samfund; opfordrer alle regeringer og FN’s institutioner til at intensivere deres engagement til bekæmpelse af disse afskyelige forbrydelser og genoprette kvindernes værdighed, således at de opnår retfærdighed, erstatning og støtte;
21.
minder om, at konventionen om barnets rettigheder, der blev vedtaget i 1989, og som er den internationale menneskerettighedstraktat, der i videst omfang er blevet ratificeret, fastsætter et antal rettigheder for børn, herunder retten til liv, sundhed, uddannelse og til at lege, samt retten til et familieliv, beskyttelse mod vold og forskelsbehandling og til at blive hørt; opfordrer alle signatarer af denne traktat til at opfylde deres forpligtelser;
22.
udtrykker bekymring over den fortsatte eksistens af diskriminerende love og praksisser samt af voldshandlinger mod enkeltpersoner i forskellige lande på grund af deres seksuelle orientering og kønsidentitet; opfordrer til nøje overvågning af situationen for LGBTI-personer i lande, hvor der for nylig er blevet vedtaget LGBTI-diskriminerende love, der truer seksuelle mindretal på livet; opfordrer indtrængende EU og medlemsstaterne til inden for rammerne af UNHRC at fokusere på tilfælde, hvor LGBTI-personer behandles som kriminelle;
23.
opfordrer til en effektiv og koordineret indsats for at tackle de grundlæggende årsager til migration;   opfordrer endvidere til, at der gøres en større indsats på FN-niveau for at sikre tilstrækkelig finansiering til UNHCR, WFP og andre FN-organer, der beskæftiger sig med tilvejebringelse af basale tjenester for flygtninge i og uden for konfliktområder;
Lande under den universelle regelmæssige gennemgang (UPR)
Georgien
24.
glæder sig over Georgiens medlemskab af UNHRC og den nylige universelle regelmæssige gennemgang af Georgien; noterer sig de betydningsfulde lovgivningsmæssige reformer, der har resulteret i visse fremskridt, herunder med hensyn til retsvæsenet og retshåndhævelsesområdet, anklagemyndigheden, bekæmpelse af mishandling, børns rettigheder og beskyttelse af privatlivets fred og personoplysninger samt internt fordrevne personer (IDP'er);
25.
bemærker imidlertid, at der er behov for en yderligere indsats med hensyn til mishandling, navnlig i forbindelse med varetægtsfængsling og rehabilitering af ofre; gør sig fortsat bekymringer med hensyn til ytrings- og mediefriheden samt den manglende adgang for observatører til de besatte områder i Abkhasien og Tskhinvaliregionen/Sydossetien, hvor der fortsat er udbredte krænkelser af menneskerettigheder; opfordrer den georgiske regering til at træffe passende foranstaltninger med henblik på at sikre en opfølgning af henstillingerne i UPR-processen;
Ukraine
26.
beklager den omstændighed, at den igangværende russiske aggression har skabt en alvorlig humanitær situation i Donbas, og at ukrainske og internationale humanitære organisationer nægtes adgang til de besatte områder; udtrykker dyb bekymring over de vanskelige humanitære forhold for de mere end 1,5 millioner internt fordrevne; er også alvorligt bekymret over  krænkelserne af menneskerettighederne i det russiskbesatte Krim, navnlig for så vidt angår krimtaterernes forfærdelige situation og situationen for andre mindretalsgrupper og det ukrainske styres tilhængere; opfordrer indtrængende EU og dets medlemsstater til at tackle disse spørgsmål inden for rammerne af UNHRC;
Libanon
27.
roser Libanon for politikken med åbne grænser og modtagelse, som det har haft i årevis for flygtninge fra Palæstina, Irak og Syrien, og opfordrer Den Europæiske Union til at afsætte flere ressourcer og til at arbejde tæt sammen med de libanesiske myndigheder om at hjælpe landet med at opretholde beskyttelsen af flygtninges og asylansøgeres rettigheder; er i denne forbindelse bekymret over det angiveligt betydelige antal børneægteskaber og/eller tvangsægteskaber blandt de syriske flygtninge; opfordrer den libanesiske regering til at overveje en reform af den lovgivning, der regulerer indrejse og ophold i samt udrejse fra Libanon, hvor der ikke skelnes mellem på den ene side asylansøgere og flygtninge og på den anden side migranter;
28.
støtter henstillingerne fra FN’s Komité for Afskaffelse af Diskrimination mod Kvinder (CEDAW-Komitéen), hvori der opfordres til at træffe foranstaltninger til at øge bevidstheden blandt kvindelige vandrende husarbejdere om deres menneskerettigheder i henhold til CEDAW-konventionen, som Libanon er part i; understreger især, at det er nødvendigt at afskaffe "kafala-systemet" og sikre effektiv domstolsadgang for kvindelige vandrende husarbejdere, herunder ved at garantere deres sikkerhed og ophold i forbindelse med retlige og administrative procedurer vedrørende deres status;
Mauretanien
29.
understreger, at selv om den mauretanske regering har gjort fremskridt med at træffe lovgivningsmæssige foranstaltninger med henblik på at bekæmpe alle former for slaveri og slaverilignende forhold, bidrager den manglende reelle gennemførelse til, at denne praksis fortsætter; opfordrer myndighederne til at vedtage en lov om bekæmpelse af slaveri, iværksætte en landsdækkende, systematisk og regelmæssig indsamling af opdelte data om alle former for slaveri og gennemføre en grundig evidensbaseret undersøgelse af baggrunden for og arten af slaveri for at udrydde denne praksis;
30.
opfordrer indtrængende de mauretanske myndigheder til at tillade ytringsfrihed og forsamlingsfrihed i overensstemmelse med internationale konventioner og Mauretaniens egen nationale lovgivning; opfordrer endvidere til løsladelse af Biram Dah Abeid, Bilal Ramdane og Djiby Sow, så de kan fortsætte deres ikkevoldelige kampagne mod videreførelsen af slaveri uden frygt for chikane eller intimidering;
Myanmar
31.
glæder sig over afholdelsen af valg med deltagelse af kandidater fra flere partier den 8. november 2015, hvilket er en vigtig milepæl i landets overgang til demokrati; er dog stadig foruroliget over den forfatningsmæssige ramme for dette valg, i henhold til hvilken 25 % af pladserne i parlamentet er forbeholdt militæret; anerkender de fremskridt, der hidtil er gjort med hensyn til menneskerettigheder, idet der dog samtidig henvises til en række områder, der stadig giver anledning til alvorlig bekymring, herunder mindretals rettigheder og ytringsfrihed, foreningsfrihed og retten til frit at deltage i fredelige forsamlinger;
32.
fordømmer forskelsbehandlingen af rohingyaerne, der forværres af, at dette samfund ikke har nogen juridisk status, og af stigningen i hadefulde udtalelser mod ikke-buddhister; opfordrer til en fuldstændig, gennemsigtig og uafhængig efterforskning af alle forlydender om overtrædelser af menneskerettighederne mod rohingyaerne; mener, at de fire love, der blev vedtaget af parlamentet i 2015 med sigte på "at beskytte race og religion", indeholder kønsdiskriminerende aspekter; gentager sin anmodning om, at FN's Højkommissariat for Menneskerettigheder (OHCHR) får tilladelse til at oprette et kontor i landet; understreger behovet for en fuldstændig bæredygtighedsvurdering, der skal gennemføres, inden forhandlingerne om investeringsaftalen mellem EU og Myanmar afsluttes;
Nepal
33.
glæder sig over ikrafttrædelsen den 20. september 2015 af Nepals nye forfatning, der bør danne grundlag for landets fremtidige politiske stabilitet og økonomiske udvikling; håber, at de resterende problemer omkring den politiske repræsentation af mindretal, herunder dalitterne, og lovgivningen om statsborgerskab vil blive behandlet i den nærmeste fremtid;
34.
beklager den udbredte mangel på ansvarliggørelse for menneskerettighedskrænkelser begået af begge parter under borgerkrigen trods vedtagelsen i maj 2014 af loven om sandhed, forsoning og forsvindinger; opfordrer indtrængende Nepals regering til at tiltræde den internationale konvention om beskyttelse af alle personer mod tvungen forsvinding; fordømmer begrænsningerne i de tibetanske flygtninges grundlæggende frihedsrettigheder; opfordrer indtrængende Indien til at ophæve sin uofficielle blokade af Nepals økonomi, som sammen med det ødelæggende jordskælv i april 2015 har skabt en humanitær krise og tvinger næsten en million flere nepalesere ind i en fattigdomsrelateret blindgyde;
Oman
35.
roser Oman for oprettelsen af den statslige nationale menneskerettighedskommission og for den indbydelse, der muliggjorde det banebrydende besøg fra FN’s særlige rapportør om retten til fredelig forsamling i september 2014; udtrykker håb om, at disse konstruktive skridt vil føre til, at Oman intensiverer kontakterne med FN’s menneskerettighedsrepræsentanter og uafhængige menneskerettighedsorganisationer;
36.
tilskynder Oman til at tage de nødvendige skridt til at afbøde det, som FN’s særlige rapportør beskrev som en udpræget atmosfære af frygt og intimidering i landet, da han sagde, at enkeltpersoner var "bange for at sige deres mening, bange for at tale i telefon, bange for at mødes"; er fortsat bekymret over - og opfordrer regeringen til i denne forbindelse at genoverveje - forbuddet mod alle politiske partier og den nye lov om statsborgerskab, der blev vedtaget i august 2014, ifølge hvilken borgere, der tilslutter sig grupper, som anses for at skade nationale interesser, kan få frataget deres statsborgerskab; opfordrer EU-institutionerne og medlemsstaterne til at tilbyde teknisk og juridisk bistand for at bistå Oman med at skabe et sikkert og gunstigt klima for civilsamfundsorganisationer;
Rwanda 
37.
udtrykker bekymring over menneskerettighedssituationen i Rwanda, herunder begrænsningerne af ytrings- og foreningsfriheden, indskrænkningen af det demokratiske rum for oppositionens politiske partier og uafhængige civilsamfundsaktiviteter samt fraværet af et klima, der er befordrende for retsvæsenets uafhængighed; opfordrer den rwandiske regering til at etablere et demokratisk rum, hvori alle samfundsgrupper kan operere frit;
38.
er bekymret over den forfatningsændring, der blev muliggjort af folkeafstemningen den 18. december 2015, og i medfør af hvilken den siddende præsident kan stille op til en tredje periode; opfordrer regeringen i Rwanda til at respektere det afrikanske charter om demokrati, valg og regeringsførelse, hvis artikel 5 foreskriver, at deltagerstaterne skal træffe alle passende foranstaltninger til at sikre forfatningsmæssige tilstande, navnlig en forfatningsmæssig magtoverdragelse, og hvis artikel 23 fastslår, at enhver ændring af forfatningen, som underminerer princippet om demokratisk regeringsskifte, er ulovlig;
Sydsudan
39.
glæder sig over den fredsaftale, som de stridende parter undertegnede den 28. august 2015 om afslutning af borgerkrigen, og som bl.a. omhandler midlertidig magtdeling, sikkerhedsforanstaltninger og oprettelse af en hybrid domstol med henblik på retsforfølgning af alle forbrydelser, der er begået siden konfliktens begyndelse; minder om, at konflikten har krævet tusinder af ofre og har resulteret i hundredtusinder af fordrevne og flygtninge;
40.
opfordrer alle parter til at afholde sig fra at begå menneskerettighedskrænkelser og krænkelser af den humanitære folkeret, herunder internationale forbrydelser, som f.eks. udenretslige drab, etnisk målrettet vold, konfliktrelateret seksuel vold, herunder voldtægt, samt kønsbaseret vold, rekruttering og brug af børn, tvungne forsvindinger og vilkårlige anholdelser og tilbageholdelser;
Syrien
41.
understreger betydningen af det arbejde, der udføres af FN’s uafhængige internationale undersøgelseskommission vedrørende Den Syriske Arabiske Republik; bemærker med stor bekymring, at den centrale konklusion i undersøgelseskommissionens arbejde er, at de vigtigste årsager til civile tab, vilkårlige fordrivelser og ødelæggelser forbliver de målrettede angreb på civile, uforholdsmæssige angreb, der rammer i flæng, angreb på civile og beskyttede kulturarvsgenstande samt belejringer og blokader, der bruges som afstraffelse;
42.
opfordrer EU og medlemsstaterne til at bidrage til at sikre, at undersøgelseskommissionen har tilstrækkelige midler til at opfylde sit mandat, der består i at fastslå de faktiske forhold og omstændigheder ved alle alvorlige menneskerettighedskrænkelser, der er begået, og til om muligt at finde frem til de ansvarlige for at sikre, at gerningsmændene til krænkelserne, herunder krænkelser, der kan udgøre forbrydelser mod menneskeheden, drages til ansvar;
Venezuela
43.
glæder sig over Venezuelas afholdelse af frie og retfærdige valg den 6. december 2015; glæder sig over, at både regeringen og oppositionen har accepteret resultatet; minder om vigtigheden af at overholde forfatningen og respektere menneskerettighederne samt af at handle i overensstemmelse med det venezuelanske folks vilje, og understreger, at det nye parlament skal kunne gøre sit arbejde, og at de statslige institutioner skal kunne samarbejde;
44.
minder om, at den nye regering vil skulle tackle en lang række menneskerettighedsspørgsmål, lige fra straffrihed og ansvarlighed for udenretslige henrettelser, herunder fra sikkerhedsstyrkernes side, til vilkårlige anholdelser og tilbageholdelser, politiske fangers ret til en retfærdig rettergang og retsvæsenets uafhængighed, forsamlings- og foreningsfrihed og mediefrihed;
Kina
45.
henviser til den nylige forværring af menneskerettighedssituationen i Kina; er dybt bekymret over anholdelserne af, retssagerne mod og domfældelsen af en lang række menneskerettighedsaktivister, menneskerettighedsforkæmpere og regeringskritikere;  er fortsat bekymret over de vedvarende alvorlige begrænsninger af ytrings-, forenings-, forsamlings- og religionsfriheden og af menneskerettighedsorganisationernes aktiviteter, og beklager den ofte diskriminerende behandling af religiøse og etniske mindretal i Kina; opfordrer EU og Menneskerettighedsrådet til at samarbejde med de kinesiske myndigheder i deres dialoger med henblik på at fremme respekten for menneskerettighedernes universalitet;
Rusland
46.
er alvorligt bekymret over menneskerettighedssituationen i Rusland, særlig de politiske myndigheders manipulation af retsvæsenet; minder om, at der er mistanke om, at flere parlamentsmedlemmer fra den russiske opposition og undersøgende journalister er blevet myrdet under deres efterforskning af korruption og angivelige forbrydelser begået af de statslige myndigheder eller Ruslands Føderale Sikkerhedsbureau, FSB; beklager, at pressen og andre medier fortsat i høj grad er afhængige af de politiske myndigheder; beklager desuden, at Rusland har fortsat sin fjendtlige politik over for udenlandske ngo’er, som tvinges til at lade sig omregistrere som russiske organisationer, der er underlagt det russiske retsvæsen og dermed strengere finansielle og retlige restriktioner;
Iran
47.
udtrykker alvorlig bekymring over menneskerettighedssituationen i Iran, navnlig de talrige henrettelser af fanger, herunder påståede ungdomskriminelle, politiske fanger og medlemmer af religiøse mindretal;
o
o


o
48.
pålægger sin formand at sende denne beslutning til Rådet, Kommissionen, næstformanden for Kommissionen/Unionens højtstående repræsentant for udenrigsanliggender og sikkerhedspolitik, EU’s særlige repræsentant for menneskerettigheder, medlemsstaternes regeringer og parlamenter, FN's Sikkerhedsråd, FN's generalsekretær, formanden for FN's 69. Generalforsamling, formanden for FN's Menneskerettighedsråd, FN's højkommissær for menneskerettigheder og generalsekretæren for Europarådets Parlamentariske Forsamling. 
� Vedtagne tekster, P8_TA(2015)0470.

